‘ประกัน’ไม่สะเทือนบาทแข็ง
เผยไตรมาสแรกธุรกิจเติบโตดีสูงถึง16%ลั่นพื้นฐานแน่นแต่ลงทุนอย่างระมัดระวัง
26 เม.ย. 2556

เผยไตรมาสแรกธุรกิจเติบโตดีสูงถึง16%ลั่นพื้นฐานแน่นแต่ลงทุนอย่างระมัดระวัง
คปภ.ยืนยันบาทแข็งไม่กระทบธุรกิจประกันภัย ด้านสมาคมตราสารหนี้ไทยชี้ธุรกิจเติบโตสูง 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ค่าเงินบาทที่แข็งค่าอย่างมากไม่ส่งผลกระทบต่อธุรกิจประกันภัยเท่าไรนัก เพราะรับเบี้ยเป็นเงินบาท แต่จะส่งผลต่อการลงทุนในต่างประเทศ ซึ่งมีไม่มากนัก เพราะมีการซื้อเครื่องมือป้องกันความเสี่ยงจากอัตราแลกเปลี่ยนไว้ 100% และในช่วงนี้ไม่มีการขอลงทุนในต่างประเทศเพิ่มอย่างผิดปกติแต่อย่างใด โดยไตรมาสแรกธุรกิจประกันภัยทั้งระบบเติบโต 16%
นอกจากนี้ ธุรกิจประกันภัยเป็นธุรกิจที่ตั้งอยู่บนพื้นฐานของตัวเลขสถิติ การเกิดภัย ประสิทธิภาพในการประกอบธุรกิจ และอัตราดอกเบี้ยในตลาด การที่ธุรกิจประกันภัยมีความรู้ ความเข้าใจในผลกระทบที่อาจเกิดขึ้นจากปัจจัยเสี่ยงต่อระบบเศรษฐกิจและธุรกิจประกันภัย ก็เพื่อเพิ่มประสิทธิภาพในการประกอบธุรกิจ สร้างภูมิคุ้มกันด้วยการบริหารจัดการลงทุนด้วยความระมัดระวัง และดำเนินนโยบายการดำเนินงานอย่างรอบคอบ
นายบัณฑิต นิจถาวร ประธานคณะกรรมการสมาคมตลาดตราสารหนี้ไทย กล่าวว่า กรณีเกิดอุทกภัยครั้งใหญ่เมื่อปลายปี 2554 ถือเป็นบททดสอบถึงความแข็งแกร่งของอุตสาหกรรมประกันภัย กับการรับมือต่อเหตุการณ์ความเสี่ยงที่สำคัญ
อย่างไรก็ตาม ธุรกิจประกันภัยต้องนำบทเรียนต่างๆ มาทบทวนอย่างมากเกี่ยวกับความผันผวน หรือความปรวนแปรของภูมิอากาศ รวมถึงความเสี่ยงต่างๆ จากโลกาภิวัตน์ ซึ่งการเชื่อมโยงกันทั้งหมดนี้สามารถนำไปสู่การหยุดชะงักของธุรกิจ และธุรกิจประกันภัยไทยจะต้องให้ความสำคัญกับเรื่องดังกล่าว และกำหนดราคาที่เหมาะสมกับความเสี่ยงที่จะเกิดขึ้น
“นักธุรกิจต่างชาติเขากลัวเรื่องภัยพิบัติมาก เพราะมันกระทบต่อธุรกิจอย่างรุนแรง ซึ่งเป็นเรื่องที่ธุรกิจประกันภัยจะต้องกลับมาคิดว่าสามารถที่จะเข้าไปรองรับความเสี่ยงนี้ได้หรือไม่” นายบัณฑิต กล่าว
นายบัณฑิต กล่าวว่า ปัจจัยเสี่ยงในปี 2556 ที่สำคัญประกอบด้วย 3 ปัจจัยหลัก คือ ความเสี่ยงต่อเสถียรภาพในระยะสั้นบนความร้อนแรงทางเศรษฐกิจ เช่น อัตราเงินเฟ้อ ความไม่สมดุลของเงินบัญชีเดินสะพัด และความผันผวนของเงินทุนไหลเข้า ความเสี่ยงจากเศรษฐกิจโลกที่อยู่ในภาวะที่อ่อนแอจากผลกระทบอย่างรุนแรงของสหภาพยุโรป และความเสี่ยงในความขัดแย้งทางการเมืองในภูมิภาคต่างๆ ทั้งในเอเชีย และตะวันออกกลาง
“ในด้านความผันผวนของเงินทุนไหลเข้าทำให้เกิดมุมมองที่แตกต่างระหว่างกระทรวงการคลังกับธนาคารแห่งประเทศไทย เพราะบทบาทที่ต่างกัน แต่ละฝ่ายควรเคารพนโยบายของกันและกัน และไม่ควรจะเป็นข่าวให้ต่างชาติเห็นถึงความขัดแย้ง ซึ่งกรณีเดียวกันนี้ในต่างประเทศทั้งสองหน่วยงานจะไม่หลุดอาการขัดแย้งสู่สาธารณะ เพราะมีผลกระทบต่อความเชื่อมั่นของต่างประเทศ” นายบัณฑิต กล่าว